A magyarok góljaival nyerte meg utolsó törökországi meccsét a DAC | Bumm.sk
Aktívan kezdte a meccset a DAC, Kalmár 20 méteres lövése azonban nem talált kaput a 3. percben. A túloldalon Boakye beadása után jött az első helyzet, de a korábban Győrben is megforduló Kronaveter mellé fejelt. Rögtön ez után következett Kalmár szabadrúgása, akinek ívelését Huk az alapvonaltól visszafejelte, az érkező Vida Kristopher pedig ballal laposan a kapuba lőtt, 1-0.
A Ljubjana legközelebb a Videotonban is szereplő Lupeta révén veszélyeztetett, de a csatár próbálkozása csúnyán mellé-fölé szállt. A 23. percben jött az újabb sárga-kék gól. Taiwo passza után Herc pördítette kapura a labdát, de Vidmar védett, a kipattanót viszont a szerdahelyi középpályás lekészítette Vida Máténak, aki 6-7 méterről nem hibázott és betalált, 2-0.
Gyorsan jött a választ egy fürge szlovén támadás végén. Savić ugratta ki Lupetát, aki Huk mellől középre adott, Kronaveter pedig Šatka szorításában szépített, 2-1. Pörgött ekkor a játék, érkezett ugyanis az újabb lehetőség: Kalmár passza után Koštrna lőhetett, de Vidmar kapus fölé tolta a léc alá tartó játékszert. A szögletet Tretyakov adta középre, a labda egy védő fején változtatott irányt, így pedig Herc fejelhetett, aki okosan a hosszú felső felé továbbította a játékszert, de a szlovének hálóőre újra nagyot mentett.
Bő fél óra után Kalmár (nem először) jól támadta le a védelmet, Gorenctől elvette a labdát, kicselezte Vidmart is és az üresen tátongó hálóba lőtt, 3-1. A magyar válogatott középpályásnak volt még egy veszélyes szabadrúgása is, de próbálkozása nem sokkal mellé szállt. Jedlička kapuja előtt Šatka szabálytalansága után szabadrúgást rúghatott az Olimpija, amit Kronaveter látványosan tekert a hálóba. A félidőben 3-2 volt az állás.
A szünet után elsőként Herc veszélyeztetett, de nem volt elég erős a lövése, majd jött Vida K., aki éles szögből próbálkozott, de a kapus ekkor is védett. A 62. percben a korábbi újpesti és Videoton játékostól, Asmir Suljićtól indult a szlovén támadás, melynek végén Kronaveter lőtt jól, de Kucz védett, majd Lupeta ismételt, de az már mellé ment. Ez után minden mezőnyjátékosát lecserélte a Ljubjana.
A 69. minutumban Kalmár szöglettét a hosszú oldalon Vida K. lőtte el kapásból, de ez most magasan fölé ment. Nem sokkal később Kadrić lőtt laposan, de Kucz magához ölelte a labdát. Pár perccel később újabb két lövést kellett hárítania a DAC Leverkusenből érkező hálóőrének. Ekkor már pályán volt többek között egy másik új szerzemény, az ír Connor Ronan is. Az utolsó negyedórában bár mindkét gárda próbálkozott még a gólszerzéssel, már igazán komoly lehetőséget nem jegyezhettünk fel.
A DAC utolsó törökországi edzőmérkőzésén legyőzte a szlovén bajnok Olimpija Ljubjanát. A sárga-kékek szerdán utaznak haza, majd szombaton a Mattersburg, hétfőn pedig a Bős ellen hangulnak a február 16. Slovan elleni rangadóra.
FC DAC 1904-NK Olimpija Ljubjana 3-2 (3-2)
Gólszerzők: Vida K. (16.), Vida M. (23.), Kalmár (34.) illetve Kronaveter (26., 45.)
Sárga lap: Vida M. (55.)
DAC: Jedlička (Kucz 46.) – Blackman, Šatka, Huk (Kone 72.), Koštrna – Vida M. (Ronan 72.), Herc, Kalmár – Tretyakov (Čmelík 72.), Taiwo (Ayong 60.), Vida K. (Šimčák 90.)
Ljubjana (a 62. percig): Vidmar – Boakye, Maksimenko, Gorenc, Stiglec – Suljić , Kapun, Tomić, Kronaveter, Savić – Lupeta
Ljubjana (a 62. perctől): Vidmar – Gasser, Bagnack, Mujčić, Jurčević – Cekici, Brkić, Putinčanin, Črnic – Lukanović, Kadrić